Z A P I S N I K

12. sjednice Vijeća Mjesnog odbora Dugave,
održane 11. svibnja 2022.



Sjednica se održava 11. svibnja u sjedištu Gradske četvrti Novi Zagreb - istok, Zagreb, Ulica svetog Mateja 93 s početkom u 18,00  sati.

Nazočni članovi vijeća:  Borovac Darko, Grobelšek Ivan, Josipović Josip, Kurilić Tanja, Maurović Tomislav, Petrinović Kruno, Pigac Oskar, Ptiček Berislav, Snežana Stojaković (sa zakašnjenjem od 15 minuta).


Nenazočni članovi vijeća: 	nema ih


Ostali nazočni: 	nema ih
			
	


Predsjednik Berislav Ptiček konstatira da je nazočno 8 od ukupno 9 članova Vijeća, što znači da Vijeće može pravovaljano odlučivati, te otvara sjednicu usvajanjem zapisnika 11. radne sjednice MO Dugave. (8 "za"). 










	Nakon toga na prijedlog predsjednika Vijeće bez rasprave, jednoglasno, utvrđuje

DNEVNI RED

1.	Upuštanje rubnjaka u naselju – zahtjev građana – zaključak, donosi se
2.	Dodatna sadnja stabala u naselju – zaključak, donosi se
3.	Izvedba pješačkog prijelaza – Abramovićeva ulica – zahtjev građana – zaključak, donosi se
4.	Postava uspornika na lokaciji Hribarov prilaz i Abramovićeva ulica – zahtjev građana – zaključak, donosi se
5.	Dodatna sprava u centralnom parku – vježbalište za odrasle – zahtjev građana – zaključak, donosi se
6. 	Popravak pješačke staze i rubnjaka oko kazete sa stablom – Ulica sv. Mateja 53 – zahtjev građana – zaključak, donosi se
7. 	Iscrtavanje parkirališnih oznaka u naselju – zaključak, donosi se
8.	Iscrtavanje biciklistički staza u naselju – zaključak, donosi se
9. 	Lokacije za NextBike stajališta – zaključak, donosi se
10.	Pitanja, prijedlozi i obavijesti
	- prijedlog za izmjenu Plana održavanja – rasprava







   	Ad 1. Upuštanje rubnjaka u naselju

Predsjednik Vijeća na prijedlog građanke M. M. od 4. ožujka 2022. otvorio je raspravu o upuštanju rubnika na svim pješačkim prijelazima gdje dosad nisu upušteni. Riječ je lokacijama oko Oktogona i zgrade osnovne škole za što je priložena snimka s geoportala s označenim lokacijama. Vijećnici su u raspravi jednoglasno podržali prijedlog i istaknuli da se do iduće sjednice ili što hitnije ako to ne bude moguće do iduće sjednice odrede sve lokacije za upuštanje rubnjaka. Jer problem nisu samo pješački prijelazi, nego i nedostatak parkirnih mjesta, a upuštanjem rubnjaka na pojedinim lokacijama, gdje god je to moguće, stvorila bi se dodatna parkirna mjesta, što bi znatno olakšalo svakodnevne potrebe vozača i vlasnika vozila. Taj prijedlog su vijećnici jednoglasno podržali (8 "za").  


					ZAKLJUČAK
				o upuštanju rubnjaka u naselju

1. Vijeće MO Dugave podržava prijedlog o upuštanju rubnjaka na pješačkim prijelazima u naselju, a hitno će nadležnim službama i tijelima dostaviti sve predložene lokacije u sklopu cjelovitog rješenja na razini naselja Dugave. 
2. Ovaj Zaključak dostavlja se Vijeću Gradske četvrti Novi Zagreb - istok i građanki M. M. (predlagatelju).  




Ad 2. Dodatna sadnja stabala u naselju

Predsjednik Vijeća je na zahtjev Ureda gradonačelnika Grada Zagreba otvorio raspravu o dodatnoj sadnji stabala u naselju. U raspravi je istaknuto da su Dugave najzelenije gradsko naselje na području Zagreba, a dodatna sadnja stabala, grmolikog bilja i cvijeća - u skladu s pravilima krajobrazne arhitekture i mogućnostima održavanja nadležne gradske tvrtke - svakako će unaprijediti kvalitetu života stanovnika.  Predmetni zahtjev vijećnici su jednoglasno usvojili (9 "za").

					ZAKLJUČAK
			o dodatnoj sadnji stabala u naselju Dugave  

 	
	1. Vijeće MO Dugave podržava zahtjev za dodatnu sadnju stabala na području naselja Dugave. 

 
	2. Ovaj Zaključak dostavlja se Vijeću Gradske četvrti Novi Zagreb - istok i Uredu gradonačelnika Grada Zagreba (predlagatelju).
	

	Ad 3. Zahtjev za izvedbu pješačkog prijelaza u Abramovićevoj ulici
Predsjednik Vijeća upoznao je članove Vijeća sa zahtjevom građanina D. B. u Abramovićevoj ulici. U raspravi je istaknuto da vijećnici podržavaju zahtjev ako ga je moguće realizirati u skladu sa Zakonom o prometu i Pravilniku o prometnim znakovima, signalizaciji i opremi na cestama. Nakon rasprave je zahtjev jednoglasno usvojen (9 "za").

						ZAKLJUČAK
	o zahtjevu za izvedbu pješačkog prijelaza u Abramovićevoj ulici

	1. Vijeće MO Dugave podržava predmetni zahtjev.
	2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za obnovu, izgradnju, prostorno uređenje, graditeljstvo, komunalne poslove i promet. 

	Ad 4. Zahtjev za postavljanje uspornika na lokaciji Hribarov prilaz i Abramovićeva ulica

	Predsjednik Vijeća upoznao je članove sa zahtjevom građanina D. B. za postavljanje uspornika na predmetnim lokacijama. U raspravi je istaknuto da u skladu s prethodnim mišljenjima Gradskog ureda za obnovu, izgradnju, prostorno uređenje, graditeljstvo, komunalne poslove i promet nije predviđeno postavljanje novih uspornika na području VMO Dugave. Nakon rasprave je zahtjev jednoglasno odbijen (9 "protiv").

ZAKLJUČAK
o zahtjevu za postavljanje uspornika na lokaciji Hribarov prilaz i Abramovićeva ulica

	1. Vijeće MO Dugave odbija predmetni zahtjev.  
	2. Ovaj Zaključak dostavlja se vijeću Gradske četvrti Novi Zagreb - istok.


Ad 5. Zahtjev za postavljanje dodatne sprave u centralnom parku – vježbalište za odrasle


	Predsjednik Vijeća upoznao je članove Vijeća sa zahtjevom građanina L. K. za postavljanje dodatne sprave za vježbanje u centralnom parku na postojećem vježbalištu za odrasle. Riječ je o tzv. šipki za propadanje, a vijećnici su bez rasprave podržali zahtjev (9 "za").

ZAKLJUČAK
o zahtjevu za postavljanje dodatne sprave u centralnom parku – vježbalište za odrasle


1. Vijeće MO Dugave podržalo je predmetni zahtjev. 
2. Ovaj Zaključak dostavlja se vijeću Gradske četvrti Novi Zagreb - istok.


Ad 6. Zahtjev za popravak pješačke staze i rubnjaka oko kazete sa stablom – Ulica sv. Mateja 53


Predsjednik Vijeća upoznao je vijećnike sa zahtjevom građanke L. B. za popravak pješačke staze i rubnjaka oko kazete sa stablom uz koji je priložila i fotografije. Vijeće je predmetni zahtjev bez rasprave prihvatilo (9 "za"). 






	ZAKLJUČAK	
	o zahtjevu za popravak pješačke staze i rubnjaka oko kazete sa stablom – Ulica sv. Mateja 53

1. Vijeće MO Dugave podržalo je predmetni zahtjev.
2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za obnovu, izgradnju, prostorno uređenje, graditeljstvo, komunalne poslove i promet.


Ad 7. Zahtjev za iscrtavanje parkirališnih oznaka u naselju


[bookmark: _GoBack]Predsjednik Vijeća upoznao je vijećnike sa zahtjevom vijećnika T. M. za iscrtavanje parkirnih mjesta u naselju i otvorio raspravu. U raspravi je istaknuto da se o predmetnom zahtjevu već mnogo puta formalno i neformalno razgovaralo, te da su brojni zahtjevi i upiti građana vezani upravo uz tu temu.  Nakon rasprave je Vijeće predmetni zahtjev jednoglasno prihvatilo (9 "za"). 






	ZAKLJUČAK	
		o zahtjevu za iscrtavanje parkirališnih oznaka u naselju

1. Vijeće MO Dugave podržalo je predmetni zahtjev.
2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za obnovu, izgradnju, prostorno uređenje, graditeljstvo, komunalne poslove i promet.


Ad 8. Zahtjev za iscrtavanje biciklističkih staza u naselju


Predsjednik Vijeća upoznao je vijećnike sa zahtjevom za iscrtavanje biciklističkih staza na području Dugava. U raspravi je istaknuto da će biciklističke staze i ostala pripadajuća prometna signalizacija pridonijeti sigurnosti najranjivije skupine u prometu. Nakon rasprave je Vijeće predmetni zahtjev jednoglasno prihvatilo (9 "za"). 





	ZAKLJUČAK	
		o zahtjevu za iscrtavanje biciklističkih staza u naselju

	1. Vijeće MO Dugave podržalo je predmetni zahtjev.
2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za obnovu, izgradnju, prostorno uređenje, graditeljstvo, komunalne poslove i promet.


Ad 9. Zahtjev za određivanje lokacija za postavljanje NextBike stajališta


Predsjednik Vijeća upoznao je vijećnike sa zahtjevom za definiranje lokacija za postavljanje NextBike stajališta na području Dugava. U raspravi je istaknuto da predmetna stajališta treba postaviti na najfrekventnijim lokacijama: ispred Oktogona i Doma zdravlja. Nakon rasprave je Vijeće te dvije lokacije jednoglasno prihvatilo (9 "za"). 





	ZAKLJUČAK	
		o zahtjevu za određivanje lokacija za postavljanje NextBike stajališta

	1. Vijeće MO Dugave kao lokacije u predmetnom zahtjevu predlaže da se stajališta postave ispred Oktogona i Doma zdravlja.
2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za obnovu, izgradnju, prostorno uređenje, graditeljstvo, komunalne poslove i promet.



Ad. 10. Pitanja, prijedlozi i obavijesti


Predsjednik daje riječ vijećniku Kruni Petrinoviću da obrazloži svoj prijedlog za izmjenu aktualnog Plana održavanja. Primijećeno je da bi se spremnici za plastiku u naselju koji se prazne svaka dva tjedna trebali prazniti barem jedanput tjedno, jer je velika većina njih puna već 5-7 dana nakon odvoza. Nakon toga građani plastiku odlažu kraj spremnika što izgleda neuredno i pridonosi razvlačenju plastičnog otpada po naselju - ceste, pločnici, livade i druge zelene površine zbog vjetra, vrana, pasa, prekopavanja po otpadu u potrazi za plastičnim bocama i slično. Istaknuto je i da sličan problem postoji s odvozom papira i kartonske ambalaže, jer su postojeći spremnici neadekvatni za velike dimenzije, a tzv. zvona za plastiku i papir imaju premale i previsoko postavljene otvore da bi ih se uredno koristilo. Dogovoreno je da će ovaj prijedlog, o čemu postoje i brojni upiti građana, kao zahtjev biti formuliran u točki dnevnog reda iduće radne sjednice, te da će se nakon njegovog usvajanja i provedbe situacija generalno poboljšati. Nakon toga predsjednik Vijeća je otvorio raspravu o preimenovanju autobusnih stajališta, a nitko od vijećnika nije imao primjedbe na postojeće nazive. Nazočne je izvijestio i o informaciji građanke I. Š. o problemu pražnjenja koša za otpatke u dječjem parku u Gomboševoj ulici koji je više-manje stalno pretrpan. Vijećnici su informaciju primili na znanje i istaknuli da će se problem ublažiti postavljanjem novih 30 kanti na području naselja. Ako to ne bude slučaj, o tome će se ponovno raspravljati. Informirao je vijećnike i o pitanju građanke o mogućnosti popravka postojeće česme kod teniskih terena u blizini Doma zdravlja, o čemu će se zatražiti izlazak na teren i utvrđivanje stanja nadležnih službi. Na kraju je predsjednik Vijeća riječ dao vijećniku Darku Borovcu koji je vijećnike upoznao s činjenicom da VMO Hrelić u terminima ogranka Udruge hrvatskih branitelja liječenih od PTSP-a saziva sjednice i održava svoje aktivnosti u prostoriji koju zajednički koriste. Vijećnici su takvo stanje jednoglasno ocijenili neprihvatljivim, jer premda VMO Hrelić i predmetna udruga dijele prostoriju, to ne znači da se aktivnosti i sjednice VMO Hrelić moraju održavati upravo u toj prostoriji u terminima kad predmetna udruga provodi svoje aktivnosti, sastanke i druženja. Predsjednik Vijeća se u dobroj vjeri kako je moguće iznaći zadovoljavajuće rješenje za obje strane obavezao posredovati u komunikaciji između strana i o tome izvijestiti vijećnike na idućoj sjednici.  
.  
Dovršeno u 19.45 sati.

Zapisnik izradio:
Kruno Petrinović

KLASA: 
URBROJ:  
Zagreb,  16. svibnja 2022.




Predsjednik
Vijeća Mjesnog odbora
Dugave

Berislav Ptiček

